Diari Oficial de la Generalitat Valenciana


Sumari del DOGV 6756, del 18-04-2012 (2012/2962)

Notificació de la sentència dictada en el juí verbal número 72/2011.
--------------------------------------------------------------------

### Dades del document

Número de DOGV
:   6756

Data del DOGV
:   18-04-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2012/2962


Organisme emissor
:   Jutjat de Primera Instància Número 19 de València

Tipus de document
:   Edicte

Notificació de la sentència dictada en el juí verbal número 72/2011. [2012/2962]  
Juí verbal 000072/2011   
De: Consorci de Compensació d'Assegurances.  
Procurador/a: -  
Contra: Bernard Skrok.  
Procurador/a: -   
En este procediment de juí verbal seguit a instàncies de Consorci de Compensació d'Assegurances contra Bernard Skrok s'ha dictat la sentència que literalment, diu així:   
«Sentència número 319  
València, 27 de desembre de 2012   
César Zenón Calvé Corbalán, magistrat jutge del Jutjat de Primera Instància número 19 de València, he vist estes actuacions de juí verbal seguides amb el número 72/2011, a instàncies del Consorci de Compensació d'Assegurances, representat per l'advocat de l'Estat Rafael Blanco Fernández, contra Bernard Skrok, declarat en rebel·lia, sobre acció de repetició.  
Antecedents de fet  
Primer. L'advocat de l'Estat, en representació de Consorci de Compensació d'Assegurances, va interposar demanda de juí verbal, contra Bernard Skrok, en la qual, després d'al·legar els fets i fonaments de dret que va estimar d'aplicació, va sol·licitar al jutjat que dictara sentència per la qual es condemne el demandat al pagament de 2.520,53 euros, més interessos legals i amb imposició de les costes causades.  
Segon. Admesa a tràmit la demanda es va assenyalar per a la celebració de la vista el dia 22 de desembre de 2011, i el demandat, citat per mitjà d'edictes, no va comparèixer i va ser declarat en rebel·lia. El demandant es va ratificar en el contingut de la seua demanda, i es va admetre la prova proposta consistent en documental, i les actuacions van quedar per a dictar sentència.  
Fonaments de dret   
Primer. El Consorci de Compensació d'Assegurances exercita l'acció de repetició prevista en l'article 11.3 de la Llei sobre Responsabilitat Civil i Assegurança en la Circulació de Vehicles de Motor, en reclamació de la quantitat de 2.520,53 €, abonada a Allianz Compañía de Seguros y Reaseguros, SA, pels danys causats en el vehicle assegurat marca i model Kia Sorento, matrícula 7364-QFW, en l'accident de trànsit ocorregut en data 11 de setembre de 2006, amb el vehicle marca i model Renault R 19, matrícula V-0437-DF conduït per Bernard Skork, sent este el titular del vehicle i sense existir pòlissa d'assegurança obligatòria de responsabilitat civil, en encreuar-se i envair el carril per on circulava el Kia, que va resultar amb danys en el seu frontal.   
  
Segon. L'article 11.3 de la Llei sobre Responsabilitat Civil i Assegurança en la Circulació de Vehicles de Motor establix que "el perjudicat tindrà acció directa contra el Consorci de Compensació d'Assegurances en els casos assenyalats en este article, i este podrà repetir [...] contra el propietari i el responsable de l'accident quan es tracte de vehicle no assegurat".  
Perquè existisca culpa extracontractual ha de quedar provada: l'existència d'una acció o omissió culpable o negligent reprotxable a aquella persona contra qui es dirigix la demanda o de la qual haja de respondre; l'existència d'un dany efectiu i concret, i la seua quantia; i l'existència d'una relació causal entre la conducta i el resultat lesiu o danyós, és a dir, que l'esdeveniment originador del dany va estar ocasionat per un comportament culpable o negligent del demandat o de les persones de qui estos hagen de respondre.   
Tercer. L'única prova que s'aporta per a acreditar la responsabilitat en l'accident del conductor demandat és una còpia de la declaració amistosa d'accident, subscrita per ambdós conductors. Dins de l'apartat "12.Circumstàncies" s'ha marcat respecte d'ambdós vehicles que "envaïa la part reservada a la circulació en sentit invers", encara que posteriorment s'ha ratllat l'aspa corresponent al vehicle Kia, però es correcta la invasió del Renault del carril per on circulava el Kia amb el croquis confeccionat, perquè com consta en els apartats de punt de xoc, danys i observacions 10, 11 i 14, el vehicle Kia va colpejar amb el seu frontal el lateral esquerre de l'altre turisme a l'altura de la porta posterior.   
En relació amb els danys causats al Kia en la declaració amistosa es localitzen en la part davantera esquerra, com s'observa en les fotografies aportades en l'informe. La seua valoració en l'import reclamat s'acredita amb l'informe de valoració realitzat per Martín López Colina. El pagament a l'asseguradora de l'altre vehicle es constata amb els documents cinc a huit de la demanda. Finalment, la falta d'assegurament s'acredita amb la consulta al FIVA, aportada com a document tres.   
  
Per tant, d'acord amb el precepte inicialment invocat procedix la condemna del demandat al pagament de la quantitat reclamada.   
Quart. Atesa l'estimació de la demanda, procedix imposar al demandat les costes causades, de conformitat amb allò que s'ha establit per l'article 394.1 de la Llei d'Enjudiciament Civil.  
Vistos els preceptes legals citats, i la resta de de general i pertinent aplicació.  
Dispositiva  
Estime la demanda interposada per la representació processal del Consorci de Compensació d'Assegurances, contra Bernard Skrok, i condemne el demandat a abonar a l'actora la quantitat de 2.520,53 euros, més els interessos de l'article 576 de la Llei d'Enjudiciament Civil, amb la imposició expressa al demandat de les costes causades.   
  
Contra la present resolució no cap la interposició de recurs.  
Esta és la meua sentència, que jutge definitivament en primera instància, que pronuncie, mane i firme.   
Publicació. L'anterior sentència ha sigut publicada de forma legal, de la qual cosa en done fe».  
I atés que el demandat, Bernard Skrok, es troba en parador desconegut, s'expedix este edicte a fi que li valga de notificació en la forma oportuna.   
  
València, 30 de gener de 2012.- La secretària judicial: Eva Mª Murciano Vicente.